
Hvis det er én ting som er sikkert her i verden, så er det at man ser ekstremt mye rart hvis man jobber på veterinærklinikk. Faktisk skjer det så mye galskap at det er nok til å fylle en hel bok!

Når du freser deg gjennom sidene her, så vil jeg at du skal ha et par ting i bakhodet, så du ikke tror jeg er fullstendig klin kokos:

1. Jeg jobbet på bygda, og bygdefolk har et litt annet syn på ting og tang, for å si det sånn.

2. Veterinærer blir ikke subsidiert av staten, og det koster overraskende mye å drive en klinikk, så det er ikke slik at pengene går rett i lommene til de ansatte.

3. Det eksisterer en god del merkelige, og til tider plagsomme, fremtoninger der ute, men man kan ikke gjøre annet enn å se på det som underholdning.

La meg til slutt komme med en liten advarsel – hvis du har en noe ømfintlig mage, så foreslår jeg at du hopper glatt over enkelte av kapitlene i Gufne greier. 

God lesing!

